Ар’ен Робэн

**Ар’ен Робэн** (;  23 студзеня 1984 году, Бэдум, Нідэрлянды) — колішні нідэрляндзкі футбаліст, які выступаў за нацыянальную зборную Нідэрляндаў на пазыцыі нападніка ці ўінгера зь левай нагой. Зьяўляецца чэмпіянам чатырох краінаў: Нідэрляндаў, Ангельшчыны, Гішпаніі й Нямеччыны.

## Клюбная кар’ера
### Раньнія гады
Робэн нарадзіўся й вырас у невялікім мястэчку Бэдум, разьмешчанай побач з горадам Гронінген, дзе й пачаў гуляць у футбол у мясцовым клюбе.

### «Гронінген»
Гульня Робэна й ягоныя футбольныя здольнасьці прыцягнулі ўвагу да яго скаўтаў клюбу «Гронінген». У лістападзе 2000 году Робэн упершыню апынуўся ў заяўцы першай каманды клюбу, аднак на поле гэтак і ня выйшаў. 3 сьнежня 2000 году ў матчы супраць «Ваальвэйку» упершыню выйшаў на зьмену на 79-й хвіліне. У хуткім часе футбаліст заняў месца ў асноўным складзе каманды. Улетку 2002 году быў набыты клюбам «ПСВ Эйндговэн» за 3,9 млн эўра.

### ПСВ
У першым сэзоне за ПСВ Робэн правёў 33 матчы і забіў 12 галоў. Па заканчэньні сэзону яго назвалі гульцом году ў ПСВ разам зь іншым нападнікам Матэяй Кежманам, зь якім Робэн стварыў тандэм у нападзе каманды, названы заўзятарамі ПСВ «Бэтмэн і Робэн». У сакавіку 2004 года пераехаў у ангельскі клюб «Чэлсі».

### «Чэлсі»
Робэн быў вымушаны прапусьціць пачатак свайго першага сэзону ў Ангельшчыне з-за траўмы, атрыманай у таварыскай гульні з італьянскім клюбам «Рома», дзе Ар’ен у сутыкненьні з Аліўе Дакурам атрымаў пералом плюсьневай косткі. У выніку ён змог дэбютаваць у складзе «арыстакратаў» толькі ў лістападзе 2004 года, у гульні чэмпіянату Ангельшчыны супраць «Эвэртана», дзе быў прызнаны гульцом матчу. Свае першыя матчы Робэн правёў добра, за што атрымаў тытул гульца месяца ў АПЛ.

### «Рэал Мадрыд»
22 жніўня 2007 году Робэн стаў гульцом «Рэалу», падпісаўшы кантракт на 5 гадоў. За пераход ўінгера «Рэал» выплаціў «Чэлсі» суму ў 36 млн эўра. Гэтая купля стала 5-й па суме трансфэрам у гісторыі «Рэалу», пасьля Зынэдына Зыдана, Луіша Фігу, Дэйвіда Бэкгэма й Раналда.

### «Баварыя» Мюнхэн
Улетку 2009 году Робэн быў выстаўлены на трансфэр. Прычынай гэтага стала купля «Рэалам» двух футбалістаў, Крыштыяну Раналду й Кака. Неўзабаве Робэн быў набыты нямецкім клюбам «Баварыя» (Мюнхэн), які заплаціў за трансфэр галяндца 25 млн эўра. У складзе Баварыі адзначыўся ў фінале Лігі чэмпіёнаў УЭФА 2013 году, забіўшы пераможны гол у фінале. У 2014 годзе трапіў у сьпіс футбалістаў, якія маглі атрымаць узнагароду ФІФА "Залаты мяч". У лютым 2019 году цікавасьць да набыцьця Робэна вяўляў ФК Токіё. У складзе Баварыі стаў васьміразовым чэмпіёнам Нямеччыны. 4 ліпеня 2019 года аб'явіў пра сканчэньне кар'еры. За 19 гадоў ён правёў 602 гульні, забіў 210 галоў, атрымаў 28 узнагарод.

## Кар’ера ў зборнай
У складзе зборнай Нідэрляндаў Робэн дэбютаваў 30 красавіка 2003 году ў таварыскім матчы супраць зборнай Партугаліі, які скончыўся ўнічыю зь лікам 1:1, у гэтай гульні Робэн замяніў на 77-й хвіліне Марка Овэрмарса, таксама ў гэтай гульні дэбютаваў іншы малады футбаліст, Вэсьлі Снэйдэр. Адзначыўся ў гульні з Коста-Рыкай у чвэрцьфінале Чэмпіянату сьвету 2014 году. У зборнай правёў 96 гульняў і заняў шостае месца сярод футбалістаў з найбольшай колькасьцю гульняў за зборную Нідэрляндаў паводле стану на 6 верасьня 2018 года. Забіў 37 галоў за зборную (падзяліў чацьвёртае месца з Дэнісам Бэргкампам паводле стану на 6 верасьня 2018 года).

## Дасягненьні
### Клюбныя
**ПСВ**:
* Чэмпіён Нідэрляндаў: 2003
* Уладальнік Супэркубка Нідэрляндаў: 2004

**«Чэлсі»**:
* Чэмпіён Ангельшчыны (2): 2005, 2006
* Уладальнік Супэркубка Ангельшчыны: 2005
* Уладальнік Кубка лігі (2): 2005, 2007
* Уладальнік Кубка Ангельшчыны: 2007

**«Рэал»**:
* Чэмпіён Гішпаніі: 2008
* Уладальнік Супэркубка Гішпаніі: 2008

**«Баварыя»**:
* Чэмпіён Нямеччыны (8): 2010, 2013, 2014, 2015, 2016, 2017, 2018, 2019
* Уладальнік Кубка Нямеччыны (5): 2010, 2013, 2014, 2016, 2019
* Уладальнік Супэркубка Нямеччыны (5): 2010, 2012, 2016, 2017, 2018
* Пераможца Лігі чэмпіёнаў: 2013
* Уладальнік Супэркубка Эўропы: 2013
* Пераможца клюбнага чэмпіянату сьвету: 2013

### Міжнародныя
**Нідэрлянды**:
* Срэбраны прызэр чэмпіянату сьвету: 2010

## Асабістае жыцьцё
Робэн мае траіх дзяцей: сыноў Люка 2008 году нараджэньня і Кая (2012 год нараджэньня) і дачку Лін 2010 году нараджаньня.

## Крыніцы

## Вонкавыя спасылкі
* Профіль на афіцыйным сайце «Баварыі Мюнхэн»
* Профіль на афіцыйным сайце «Чэлсі»
* Статыстыка на сайце National Football Teams

Катэгорыя:Нідэрляндзкія футбалісты